Oktobermaand se Gelukkige Trekking - Solidariteit WêreldSolidariteit Wêreld
Oktobermaand se Gelukkige Trekking
Daar is vandeesmaand twee boeke om te wen in die gelukkige trekking. Jy kan vir albei of slegs een boek inskryf.
Boek Een: ʼn Liedjie vir Anine – deur Elsa Winckler
Zander Breedt is ʼn sanger van Afrikaanse popliedjies. Roem het ʼn wrang smaak, hy bid, maar hy voel asof hy teen ʼn muur bid. Hy lees sy Bybel, maar die antwoorde waarna hy soek, kry hy nie. En sy nuwe aangetroude familielid, Anine, maak dinge nie makliker nie. Dis duidelik sy het nie veel ooghare vir sangers nie, maar toe is sy die een wat die regte vrae begin vra wat weer die majeurnote in sy binneste los maak.
Anine Vos is ʼn joernalis en vandat haar broer Evan met Anya Breedt getroud is, is die Breedts skielik deel van haar lewe. Haar en Zander se paaie kruis meer dikwels na Lizet en Stephan se troue. Anine word bewus van Zander se frustrasie en sy vrae, maar sy kan nie eers oor haar eie hartseer kom nie. Dan vra haar redakteur haar om ʼn in-diepte artikel oor Zander te skryf. Maar Anine kan nie eers praat met die man sonder om haar woorde te verloor nie, wat nog te sê ʼn onderhoud met hom voer! Maar sy het vergeet wanneer sy nie kan nie, kan die Here.
Boek Twee: Die mooiste Afrikaanse Christelike gedigte – saamgestel deur Cas Vos
Hierdie is ʼn versamelbundel van die gewildste Christelike gedigte in Afrikaans. Hierdie bundel word saamgestel deur Cas Vos. Die bundel bevat nie slegs gedigte uit die kanon nie, maar ook nuwe verse wat spesiaal vir die verskyning daarvan geskryf is. Die digters sluit in: Boerneef, D.J. Opperman, Elisabeth Eybers, Ingrid Jonker, Antjie Krog, Lina Spies, I.L de Villiers Sheila Cussons, T.T Cloete, Ronelda Kamfer en Daniel Hugo. Dit is ʼn toeganklike bundel, perfek vir aanhaling by menige geleenthede.
Beide boeke, wat jy in die gelukkige trekking kan wen, gaan tot 26 Oktober elke week in die Soldeer geplaas word. Inskrywings sluit op Vrydag, 27 Oktober 2017 om 10:00 vir die trekking om plaas te vind. Die wenner sal op 2 November in die Soldeer aangekondig word.